Transportminister Hans Christian Schmidt (V) kan ikke bremse analysen af mulighederne for et sammenhængende net af letbaner og højklassede BRT-busser (Bus Rapid Transit) i Storkøbenhavn. Sådan lyder meldingen nu fra det flertal i Folketinget, der står bag aftalen om letbane-analysen.

Sagen startede mandag, da Hans Christian Schmidt i et brev til Region Hovedstaden bekendtgjorde sine planer om at skrinlægge analysen. Ministerens begrundelse var, at regeringens kasseeftersyn har vist, at der uanset analysens udfald ikke er penge til nye infrastrukturprojekter i øjeblikket.

Læs også: Regeringen dropper analyse af letbaner i hovedstaden

Men den beslutning kan Venstre-regeringen ikke træffe uden at bryde Folketingets praksis for politiske aftaler.

Aftalen om at foretage en analyse af mulighederne for letbaner og BRT-busser i hovedstadsområdet er nemlig blevet indgået i den såkaldte forligskreds for bedre og billigere offentlig trafik, som med Socialdemokraterne, SF, Radikale Venstre, Enhedslisten og Dansk Folkeparti udgør et flertal i Folketinget.

Eftersom Venstre står uden for forligskredsen, kan regeringen ikke annullere de aftaler, partierne i kredsen har indgået.

»Det forholder sig sådan med politiske forlig, at indholdet ikke kan ændres inden for deres løbetid, medmindre partierne i forligskredsen bliver enige om det. Normerne på Christiansborg er, at politiske forlig fastholdes, også efter regeringsskifte,« siger Helene Helboe Pedersen, lektor ved Institut for Statskundskab på Aarhus Universitet.

Kommer til at bide i gulvtæppet

Derfor vækker transportministerens udmelding protester hos samtlige partier i forligskredsen.

»Det tilkommer ikke transportministeren og regeringen at botanisere i forligskredsens beslutninger. Enten må regeringen tilslutte sig forligskredsen eller holde fingrene væk og finde sig i, hvad vi beslutter,« siger Enhedslistens transportordfører, Henning Hyllested.

Samme melding lyder fra forligskredsens øvrige partier.

»Regeringen kan ikke droppe den analyse. Hvis regeringen ønsker at gå med i forliget, skal de indkalde forligskredsen til møde, men det har vi ikke hørt noget til endnu. Vi vil under alle omstændigheder insistere på, at forliget kører videre. For vi har et flertal i Folketinget bag forliget, og det må regeringen jo tage bestik af,« siger Rasmus Prehn, transportordfører for Socialdemokraterne.

»Regeringen kommer til at bide i gulvtæppet i denne sag. Hvis transportministeren vil rykke ved politikken i aftalen, kan han indkalde forligspartierne til et møde. Men jeg kan sige allerede nu, at SF ikke vil støtte en beslutning om at droppe den analyse. Det er vigtigt at få belyst mulighederne for et sammenhængende letbanenet i hovedstadsområdet,« siger Karsten Hønge, transportordfører i SF.

Beslutningen har også affødt protester uden for Christiansborg. Blandt andet fra Købehavns teknik- og miljøborgmester Morten Kabell (EL), som tirsdag sagde til Ingeniøren, at transportministeren forspilder en chance for at bidrage til at løse trængselsproblemerne i København.

Radikale Venstre vil ligesom Socialdemokraterne, SF og Enhedslisten ikke indgå aftale om at skrinlægge analysen af letbaner og BRT-busser i hovedstadsområdet, selv hvis Venstre tilslutter sig forligskredsen.

»Og at annullere analysen ville være et brud på et forlig, som regeringen ikke er en del af. Der er stadig et stort flertal i Folketinget bag aftalen, så den kan regeringen ikke rulle tilbage,« siger Andreas Steenberg, transportordfører for Radikale Venstre.

Ingen kommentarer

Derimod er Dansk Folkeparti indstillet på at forhandle om dele af forligskredsens mange aftaler, herunder letbane-analysen, hvis regeringen indkalder forligskredsen til forhandlinger.

»Vi kommer ikke til at bryde dette her forlig. Men det er klart, at der er elementer i aftalen, som ikke er vokset i vores have. For eksempel denne analyse af letbaner i hovedstaden, som vi jo alligevel ikke har en kinamands chance for at finde råd til,« siger Kim Christiansen, transportordfører for Dansk Folkeparti.

Men heller ikke hos Venstre-regeringens støtteparti mener man, at transportministeren selv kan træffe en beslutning om at droppe analysen.

»Ministeren kan ikke aflyse en beslutning, der er truffet i en forligskreds uden om Venstre. Han skal vende dette her med forligskredsen. Derfor kan jeg ikke forstå, at vi ikke er blevet kaldt ind til et møde endnu, og det forventer jeg, at vi bliver,« siger Kim Christiansen.

Ingeniøren har bedt transportminister Hans Christian Schmidt om en kommentar, men ministeren ønsker ikke at svare på spørgsmål om beslutningen.

I stedet skriver en pressemedarbejder fra Transportministeriet i en e-mail, at regeringen ikke er bundet af forliget.

»Regeringen er, som du selv skriver, ikke en del af forliget. Dermed er de heller ikke bundet af aftalen. For så vidt angår en kommentar fra ministeren, henviser vi til brevet,« skriver pressemedarbejder Jakob Balthazar Munk til Ingeniøren.

Brevet, som pressemedarbejderen refererer til, er det brev til regionsrådsformand Sophie Hæstorp Andersen (S) i Region Hovedstaden, hvori transportministeren bekendtgør beslutningen.

Læs transportminister Hans Christian Schmidts brev til Sophie Hæstorp Andersen her:

Brev til Region Hovedstaden vedr. analyse af letbane/BRT